Як толькі добра звечарэла, 13 студзеня, на вуліцах райцэнтра з’явіліся групкі людзей у масках і маскарадных касцюмах. Пасля таго, як яны заварочвалі ў чарговы двор, адтуль на розныя галасы па наваколлі разносіліся радасныя воклічы: “Пане-гаспадару! Ці можна пакалядаваць, ваш дом павесяліць?” Зразумела, што адказы былі станоўчыя, і на падворку адразу разыгрывалася цікавая тэатралізаваная дзея з песнямі, жартамі, прымаўкамі і танцамі. Пасля чаго гаспадары шчодра адорвалі калядоўшчыкаў і тыя накіроўваліся да наступнага падворка.